Haydn E. Edwards

Gweinyddwr ym myd addysg yw'r Dr Haydn E. Edwards, a fu'n bennaeth Coleg Menai rhwng 1994 a 2009. Mae o'n frodor o'r Groeslon.

Cafodd ddoethuriaeth ym maes biocemeg ac ymbelydredd o Brifysgol Salford, a threuliodd dair blynedd fel cymrawd ymchwil ym Mhrifysgol Notre Dame, Indiana yn y saithdegau, cyn cael ei benodi'n Uwch Wyddonydd Ymchwil yn Athrofa Gogledd-ddwyrain Cymru. Bu'n Bennaeth ar Goleg Pencraig ac yna Coleg Technegol Gwynedd cyn cael swydd Pennaeth Coleg Menai ym 1994.

Bu'n weithgar ym mywyd cyhoeddus Cymru ers ymddeol, yn enwedig ym maes addysg. Fe'i penodwyd yn is-lywydd Amgueddfa Cymru yn 2011. Ef oedd awdur Codi Golygon, yr arolwg ar ran Llywodraeth Cymru a arweiniodd at sefydlu’r Ganolfan Dysgu Cymraeg Genedlaethol yn 2016. Bu'n gadeirydd Bwrdd Cyfarwyddwyr y Coleg Cymraeg Cenedlaethol rhwng 2017 a 2020. Yn y cyfnod hwnnw, ehangwyd cyfrifoldebau’r Coleg i gynnwys addysg bellach a phrentisiaethau, a chwblhawyd adolygiad llawn o gyfansoddiad a llywodraethiant y Coleg.

Yn 2023, cyhoeddodd Gwasg Prifysgol Cymru lyfr ganddo ar hanes y mathemategydd Griffith Davies.

Mae'n dad i'r cerddor Rhys Edwards, Jakokoyak. 

 Cyfeiriadau 

Categori:Addysg
Categori:Addysg Gymraeg
Categori:Sefydliadau Cymru